Money Expo พัทยาคึกคัก แบงก์-นอนแบงก์แข่งดอกเบี้ยเงินกู้ 0%
มหกรรมการเงินพัทยา ครั้งที่ 2 สถาบันการเงินพร้อมนำเสนอโปรโมชั่นพิเศษรอบด้านการเงินการลงทุน 5-7 กุมภาพันธ์นี้
18 ม.ค. 2553

มหกรรมการเงินพัทยา ครั้งที่ 2 สถาบันการเงินพร้อมนำเสนอโปรโมชั่นพิเศษรอบด้านการเงินการลงทุน 5-7 กุมภาพันธ์นี้
นายสันติ วิริยะรังสฤษฎ์ บรรณาธิการ วารสารการเงินธนาคาร ประธานจัดงานมหกรรมการเงินพัทยา ครั้งที่ 2 เปิดเผยว่า งานมหกรรมการเงินพัทยา ครั้งที่ 2 Money Expo PATTAYA 2010 ที่จะจัดขึ้นในวันที่ 5-7 กุมภาพันธ์ 2553 ที่ศูนย์ประชุมพีช โรงแรมรอยัลคลิฟบีชรีสอร์ท มีธนาคาร สถาบันการเงิน และองค์กรภาครัฐและเอกชนร่วมนำเสนอบริการถึง 24 แห่ง มากกว่าปีที่ผ่านมาที่มีเพียง 16 แห่ง ส่งผลให้พื้นที่จัดงานภายในศูนย์ประชุมพีช โรงแรมรอยัลคลิฟบีชรีสอร์ทเต็มทุกพื้นที่ และมีหลายหน่วยงานที่ขอใช้พื้นที่ด้านนอกห้องของศูนย์ฯ เพื่อให้บริการทางการเงินและการลงทุนแก่ประชาชนที่มาชมงานได้อย่างเต็มรูปแบบที่สุด โดยทุกหน่วยงานต่างแข่งกันนำเสนอแคมเปญโปรโมชั่นอย่างดุเดือด เพื่อให้ประชาชนชาวเมืองพัทยา จังหวัดชลบุรี และจังหวัดใกล้เคียง ได้รับสิทธิประโยชน์สูงสุดจากการเลือกใช้บริการภายในงาน โดยคาดว่าจะมีปริมาณธุรกรรมเกิดขึ้นภายในงานไม่ต่ำกว่าปีที่ผ่านมา ที่มีปริมาณธุรกรรมสูงถึงกว่า 19,000 ล้านบาท 
ในส่วนของบริการทางการเงิน ธนาคารและสถาบันการเงินต่างแข่งขันกันนำผลิตภัณฑ์บริการที่หลากหลายไปแข่งขันดึงดูดใจผู้เข้าชมงาน ไม่ว่าจะเป็น สินเชื่อดอกเบี้ยต่ำเริ่มต้น 0% นำโดยสินเชื่อเพื่อซื้อบ้านใหม่ สินเชื่อเพื่อรีไฟแนนซ์บ้าน    สินเชื่อรถยนต์รับวงเงินเต็ม 100% ไม่ต้องมีผู้ค้ำประกัน    สินเชื่อส่วนบุคคลสมัครฟรีค่าธรรมเนียมแรกเข้าและรายปี   สินเชื่อเพื่อการศึกษา   สินเชื่ออเนกประสงค์เพื่อความต้องการหลากหลาย  เช่น  เพื่อตกแต่งบ้าน  ต่อเติมครัว เป็นต้น บริการทำบัตรเครดิต บัตรเดบิต บัตรเงินสด รวมถึงบริการเงินฝากที่เสนอดอกเบี้ยสูงพร้อมรับของสมนาคุณพิเศษ บริการประกันชีวิต ประกันสุขภาพ ประกันภัย และสลากออมสิน   
สำหรับบริการด้านการลงทุน ตลาดหลักทรัพย์แห่งประเทศไทย (ตลท.) ได้นำทีมบริษัทหลักทรัพย์ (บล.) บริษัทหลักทรัพย์จัดการกองทุน (บลจ.) มาเปิดให้บริการการลงทุนหลากหลายช่องทาง ด้วยแนวคิด “เริ่มลงทุน เพิ่มผลตอบแทน” ผ่านการลงทุนในหุ้น ตราสารหนี้ อนุพันธ์ กองทุนรวมประเภทต่างๆ ทั้งกองทุนรวมหุ้น กองทุนรวมทองคำ กองทุนรวมเพื่อการเลี้ยงชีพ (RMF) กองทุนรวมหุ้นระยะยาว (LTF)  โดยเฉพาะสำหรับผู้ซื้อกองทุนรวมภายในงานไม่ว่าจากบูธใด นอกจากจะได้รับของที่ระลึกจากบูธที่ซื้อกองทุนแล้ว ยังจะได้รับของที่ระลึกพิเศษจาก ตลท. อีก 1 ชิ้นทันที 
ขณะเดียวกัน ยังมีคลินิกให้คำปรึกษาพิเศษเรื่องการลงทุนจากผู้เชี่ยวชาญ ทั้งเรื่องการวางแผนการเงินส่วนบุคคล การบริหารการเงิน การวางแผนธุรกิจสำหรับผู้ประกอบธุรกิจขนาดกลางและขนาดย่อม (SMEs) และบริการให้คำปรึกษาเกี่ยวกับภาษีอากรเพื่อการวางแผนเกี่ยวกับภาษีจากกรมสรรพากร รวมทั้งยังมีการสัมมนาให้ความรู้ในหัวข้อต่างๆ มากมาย เช่น  เปิดเคล็ดรวยด้วยกองทุนรวม,  เจาะแนวโน้มการลงทุนหุ้นปี 2553, เพิ่มช่องทางทำกำไรกับ โกลด์ฟิวเจอร์ส เป็นต้น อีกทั้งผู้เข้าร่วมงานยังมีสิทธิได้ฝึกหัดซื้อขายอนุพันธ์ประเภท Futures จากบริษัทหลักทรัพย์ต่างๆ ที่จัดขึ้นเป็นพิเศษเฉพาะงานนี้เท่านั้น 
ยิ่งไปกว่านั้น ผู้เข้าชมงานยังจะได้สนุกสนานกับมินิคอนเสิร์ตจากศิลปิน นักร้องชื่อดังที่จะมาร่วมให้ความบันเทิง อาทิ โดม ปกรณ์ ลัม, ฟิล์ม รัฐภูมิ, C-Quint , เจมส์ เรืองศักดิ์  และยังได้ลุ้นรับของรางวัลสุดพิเศษที่แต่ละสถาบันที่มาร่วมออกบูธเตรียมไว้มอบให้ผู้มาร่วมงานนอกเหนือไปจากของสมนาคุณ อย่างไรก็ตาม อย่าลืมนำบัตรประชาชน สำเนาทะเบียนบ้าน ใบรับรองเงินเดือน และเอกสารประกอบอื่นๆ อาทิ ใบเปลี่ยนชื่อ สำเนาโฉนด เป็นต้น ไปให้พร้อมเพื่อจะได้ใช้บริการได้ทันที